ХЭРЭГЛЭГЧИЙН ЭРХИЙН ТУХАЙ ХУУЛИЙН ШИНЭЧИЛСЭН НАЙРУУЛГАД МБҮА ТББ САНАЛАА ТУСГАЛАА
Хэрэглэгчийн эрхийг хамгаалах тухай хуулийн шинэчилсэн найруулгын Ажлын хэсгийн ахлагч УИХ-ын гишүүн Б.Бат-Эрдэнэ нь 2025.03.26-ны өдөр барилгын салбарынхантай хуулийн төслийг шинэчлэх хэрэгцээ шаардлага, байр суурь, үзэл баримтлалын талаар танилцуулж улмаар барилгын салбарын өсөлт нь компаниудын ашиг, хөгжлөөр хэмжигдэх ёсгүй бөгөөд байр орон сууц худалдан авч буй иргэдийн эрхийг хамгаалсан, тогтвортой, хариуцлагатай бодлого хэрэгтэй байгаа талаар санал бодлоо солилцлоо. 
Барилгын тухай хуульд барилга байшин нь заавал зураг төсөлтэй баригдана, барилгын материал нь заавал тохирлын гэрчилгээтэй байна гэж заасан байдаг ч нөгөө талдаа 9 метр өндөртэй, 600м2 байшинг зураг төсөлгүйгээр барьж болно гэсэн журам байдаг нь хууль хоорондын үл ойлголцол гарч байна. Мөн барилгын материалыг эрсдэл багатай ангилалд багтаасан нь хил гаалиар чанар, стандартын шаардлага хангахгүй бараа материал орж ирэх нөхцөлийг бүрдүүлж улмаар иргэд, хэрэглэгчийн эрх ашгийг хохироох асуудал үүсэж байгаа талаар МБҮА ТББ-ын Гүйцэтгэх захирал Г.Батсүх онцолж, хуулийн төсөлд Гишүүдээсээ авсан саналыг хүргэлээ.  
Уулзалтаар Хэрэглэгчийн эрх хэрхэн зөрчигдөж байна вэ? гэдэг дээр чанаргүй барилга, барилгын компаниудын хариуцлагагүй байдал, юугаар барьсан нь тодорхойгүй барилга байшинд ормогц ормогц хана, шал цуурах, дулаан алдах, сантехникийн доголдол, цахилгаан, лифт ажиллахгүй байх зэрэг асуудал гарч байгаа талаар хэлэлцэхээс гадна чиг үүргийн байгууллагуудын хяналтын тогтолцоо сул байгаа нь асуудал үүсгэж хуульд хэрхэн тусгаж оруулах тал дээр ойлголцолд хүрлээ.   


Барилгын компаниуд баталгаат хугацаанд засвар хийхээс зайлсхийх, ор сураггүй болох тохиолдол гарсаар байна.
Барилгын чанарыг хянах төрийн байгууллагууд хэтэрхий сул хяналт тавьж, зарим компаниудын ашиг сонирхолд автах нь түгээмэл байна.
Байр ашиглалтад орох хугацаа хэтэрсэн, иргэд хохирч байна
Барилгын компаниуд оршин суугчдаас урьдчилгаа төлбөр авсан ч, ашиглалтад орох хугацааг хэт сунжруулж байна.
Гэрээнд заасан хугацааг удаа дараа сунгах, зарим тохиолдолд байр баригдалгүй зогсох, компаниуд дампуурах эрсдэл өндөр байна.
Гэрээний нөхцөл ихэвчлэн барилгын компанид ашигтай, харин хэрэглэгчийн эрх хангалтгүй хамгаалагддаг.
Орон сууцны бодит байдал, зар сурталчилгааны зөрүү
Борлуулалтын үеийн “өндөр зэрэглэлийн, тав тухтай” гэх сурталчилгаа бодит байдлаас тэс өөр байх тохиолдол олон гарч байна.
Зарим барилгын талбайн хэмжээ бодит хэмжээнээс бага байх, нийтийн эзэмшлийн талбайг орон сууцны талбайд оруулан тооцох зэрэг зөрчил түгээмэл.
Барилгын компаниуд худал мэдээлэл түгээсэн тохиолдолд хариуцлага хүлээдэггүй.
Санхүүжилт, урьдчилгаа төлбөрийн эрсдэл
Иргэд барилгын компаниудад урьдчилгаа төлбөр төлсөн ч, компаниуд төслөө дуусгалгүй зогсоох эрсдэлтэй.
Зарим компаниуд санхүүгийн асуудлаас болж, иргэдийн урьдчилгаа төлбөрийг буцааж олгохгүй байх, банкны зээлтэй холбоотой эрсдэл үүсгэх нь түгээмэл.
Өнөөдөр зөвхөн барилгын компаниудын ашиг сонирхолд нийцсэн хууль, журам үйлчилж байна. Энэ байдлыг өөрчлөхгүй бол иргэд чанаргүй орон сууцанд амьдрах, санхүүгийн хохирол амсах, эрх нь зөрчигдсөөр байх болно.
Шударга барилга, шударга үйлчилгээ, хэрэглэгчээ хүндэлсэн бизнесийн соёл – Монголын орон сууцны салбарт зайлшгүй хэрэгтэй.

